b"\n_START_ARTICLE_\nTina Maze\n_START_SECTION_\nZgodnja leta\n_START_PARAGRAPH_\nRodila se je 2. maja 1983 v Slovenj Gradcu. Januarja 1999 je pri 15-ih letih debitirala v svetovnem pokalu. Pri 17-ih letih se je udele\xc5\xbeila svojega prvega svetovnega prvenstva, naslednje leto pa prvih olimpijskih iger, kjer je veleslalom kon\xc4\x8dala na 12. mestu. Kariero je za\xc4\x8dela kot specialistka za veleslalom, kasneje pa priklju\xc4\x8dila \xc5\xa1e vse ostale discipline.\n_START_SECTION_\n2003-2004: Za\xc4\x8detki\n_START_PARAGRAPH_\nPrvo zmago v karieri je dosegla leta 2003 v S\xc3\xb6ldnu, ko ji je bilo 20 let. Skupni se\xc5\xa1tevek je kon\xc4\x8dala na 38. mestu z dose\xc5\xbeenimi 190 to\xc4\x8dkami, vsemi v veleslalomu. Naslednje leto ni zmagala na nobeni tekmi, z 244 to\xc4\x8dkami je osvojila 33. mesto.\n_START_SECTION_\n2005-2007: Vzponi in padci\n_START_PARAGRAPH_\nSezona 2005 je bila do tedaj zanjo najuspe\xc5\xa1nej\xc5\xa1a, saj je trikrat zmagala v veleslalomu ter bila \xc5\xa1e dvakrat tretja v superveleslalomu. Sezono je kon\xc4\x8dala na 10. mestu z 650 to\xc4\x8dkami, od tega jih je 366 osvojila v veleslalomu, kjer je kon\xc4\x8dala kot 4. Naslednjo sezono je z 525 to\xc4\x8dkami kon\xc4\x8dala na 14. mestu. Sezona 2007 ni bla tako uspe\xc5\xa1na, saj se niti enkrat ni uvrstila na zmagovalni oder, med deseterico pa kon\xc4\x8dala le trikrat. Sezono je tako kon\xc4\x8dala na 30. mestu z 268 to\xc4\x8dkami._NEWLINE_Februarja 2008 je v St. Moritzu zmagala svoj prvi smuk v karieri (to je bila tudi prva \xc5\xbeenska smuka\xc5\xa1ka zmaga za Slovenijo). To je bila njena prva zmaga, ki ni bila veleslalomska. Sezono je kon\xc4\x8dala kot 28. z 287 to\xc4\x8dkami.\n_START_SECTION_\n2009-2011: Preboj\n_START_PARAGRAPH_\nSezona 2009 je bila uspe\xc5\xa1nej\xc5\xa1a, saj je zmagala na dveh veleslalomih, v Mariboru in Areju. Trikrat je stala na stopni\xc4\x8dkah, kot druga v smuku in dvakrat tretja v superveleslalomu. Sezono je kon\xc4\x8dala kot 6. z osvojenimi 852 to\xc4\x8dkami. Na Svetovnem prvenstvu v Val D'Iseru je osvojila srebrno medaljo v veleslalomu. Nastopila je tudi v smuku (14.), superveleslalomu (5.) in slalomu, kjer pa je odstopila. _NEWLINE_V naslednji sezoni se je trikrat povzpela na oder za zmagovalce; zmagala je v veleslalomu v Garmischu ter bila druga v veleslalomu in slalomu. Petnajstkrat se je uvrstila med deseterico ter sezono zaklju\xc4\x8dila kot 4. v skupnem se\xc5\xa1tevku.\n_START_SECTION_\n2010: Olimpijske igre (Vancouver)\n_START_PARAGRAPH_\nNa odprtju Olimpijskih iger v Vancouvru je nosila slovensko zastavo. Osvojila je dve srebrni medalji v veleslalomu in superveleslalomu ter bila peta v superkombinaciji, deveta v slalomu in osemnajsta v smuku.\n_START_SECTION_\n2011-2012\n_START_PARAGRAPH_\nSezono je za\xc4\x8dela solidno z nekaj dobrimi rezultati in stopni\xc4\x8dkami. Prvo zmago sezone je dosegla v Trbi\xc5\xbeu v superkombinaciji. Pet dni kasneje je zmagala \xc5\xa1e v slalomu v Lenzerheideju. Na stopni\xc4\x8dkah je stala osemkrat (zmaga v superkombinaciji in slalomu, drugo mesto v slalomu, tretje mesto v veleslalomu in 2x v slalomu). Skupni se\xc5\xa1tevek je kon\xc4\x8dala na 3. mestu z 1139 to\xc4\x8dkami. Na Svetovnem prvenstvu v Garmischu je osvojila srebro v superkomninaciji ter zlato v veleslalomu. V slalomu in smuku je bila peta, v superveleslalomu pa 11. Sezona 2012 je bila zelo nenavadna. Zmagala ni nobene tekme, desetkrat stala na stopni\xc4\x8dkah, nekajkrat pa le za las zgra\xc5\xa1ila zmago. \xc5\xa0tirikrat je kon\xc4\x8dala kot tretja v slalomu, superveleslalomu, veleslalomu in smuku in \xc5\xa1estkrat kot druga (po enkrat v superkombinaciji in superveleslalomu ter 2x v veleslalomu in slalomu). 1402 osvojeni to\xc4\x8dki sta zadostovali za skupno drugo mesto.\n_START_SECTION_\n2012-2013: Sezona podiranja rekordov\n_START_PARAGRAPH_\nSezono je za\xc4\x8dela z veleslalomsko zmago v S\xc3\xb6ldnu, ki sta ji sledili \xc5\xa1e dve v isti disciplini in ena v superkombinaciji. V veleslalomu v Courchevelu je v tej disciplini zmagala \xc5\xa1e \xc4\x8detrti\xc4\x8d zapored. Do novega leta je 11 krat stala na stopni\xc4\x8dkah (5x1, 2x2 in 4x3) ter si privozila precej\xc5\xa1jo prednost v skupnem se\xc5\xa1tevku Svetovnega pokala. Podrla je rekord v \xc5\xa1tevilu osvojenih to\xc4\x8dk (2180) in stopni\xc4\x8dk (19) v koledarskem letu. Njena prva zmaga v superveleslalomu, 13. januarja 2013 v St. Antonu, jo je uvrstila med majhno skupino smu\xc4\x8dark, ki jim je uspelo zmagati v vseh disciplinah . 26. januarja 2013 je veleslalom v Mariboru kon\xc4\x8dala na drugem mestu ter si tako zagotovila svoj prvi mali kristalni globus. Dan kasneje je na istem prizori\xc5\xa1\xc4\x8du zmagala v slalomu. Dodala je \xc5\xa1e nekaj uvrstitev na stopni\xc4\x8dke in vseskozi pove\xc4\x8devala prednost v skupnem se\xc5\xa1tevku (osvojila je ve\xc4\x8d to\xc4\x8dk kot drugo in tretje uvr\xc5\xa1\xc4\x8dena skupaj). 24. februarja si je z drugo zmago v superkombinaciji \xc5\xbee devet tekem pred koncem zagotovila Veliki kristalni globus. Kljub temu, da je imela najve\xc4\x8d to\xc4\x8dk v superkombinaciji, pa se globusi v tej disciplini niso podeljevali. 1. marca 2013 je z 19 stopni\xc4\x8dkami v sezoni, ki jih je osvojila v superkombinaciji v Garmisch-Partenkirchnu, podrla rekord v \xc5\xa1tevilu stopni\xc4\x8dk v eni sezoni med \xc5\xbeenskami. Naslednji dan se je z zmago v smuku pridru\xc5\xbeila \xc5\xa1e dvema smu\xc4\x8darkama, ki sta v eni sezoni dosegli zmage v vseh disciplinah. Na isti tekmi je padel tudi rekord po \xc5\xa1tevilu osvojenih to\xc4\x8dk na sezono (2000), ki ga je dr\xc5\xbeal Herman Maier. Po odpovedi smuka na finalu svetovnega pokala v Lenzerheideju 13. marca, je le za to\xc4\x8dko zaostala za malim kristalnim globusom, ki ga je osvojila Lindsey Vonn. 14. marca je odpadel \xc5\xa1e superveleslalom, kar je pomenilo, da je osvojila \xc5\xa1e drugi mali kristalni globus v sezoni. Sezono je sklenila z 11. zmago (\xc5\xa1esto v veleslalomu) in postavila rekord po \xc5\xa1tevilu osvojenih to\xc4\x8dk, 2414.\n_START_SECTION_\n2013: Svetovno prvenstvo\n_START_PARAGRAPH_\nNa Svetovno prvenstvo v Schladming je pri\xc5\xa1la kot favoritinja, saj je vodila v treh izmed petih disciplin. Nekaj biv\xc5\xa1ih smu\xc4\x8darjev je napovedalo, da lahko osvoji medaljo prav v vsaki disciplini. \xc5\xbde na prvi tekmi je osvojila zlato v superveleslalomu, tri dni kasneje pa srebro v superkombinaciji. Sedma je bila v smuku, osvojila \xc5\xa1e eno srebro v veleslalomu, slalom pa kon\xc4\x8dala kot peta.\n_START_SECTION_\n2013-2014\n_START_PARAGRAPH_\nSezono je za\xc4\x8dela manj uspe\xc5\xa1no in do olimpijskih iger osvojila eno zmago ter tri uvrstitve na oder za zmagovalce. Vzrok za slab\xc5\xa1e rezultate je med drugim bil menjava trenerja Livia Magonija z Walterjem Ronconijem, s katerim ni na\xc5\xa1la skupnega jezika. V januarju je Ronconija zamenjal Mauro Pini, ki je po njenih besedah v ekipo prinesel pozitivne spremembe.\n_START_SECTION_\n2014: Olimpijske igre (So\xc4\x8di)\n_START_PARAGRAPH_\nV So\xc4\x8diju je v superkombinaciji in superveleslalomu bron zgre\xc5\xa1ila le za 0.10 sekunde, v smuku pa skupaj s \xc5\xa0vicarko Dominique Gisin osvojila zlato medaljo, ki je hkrati tudi prva zlata medalja za Slovenijo na zimskih olimpijskih igrah. Uspeh je dopolnila z zlato medaljo na olimpijskem veleslalomu.\n_START_SECTION_\n2014-2015: Tinina zadnja sezona\n_START_PARAGRAPH_\nTina Maze je najavila, da bo to njena zadnja sezona. \xc5\xa0e pred za\xc4\x8detkom sezone pa jo je zapustil trener Mauro Pini. Po slabem uvodu v sezono, ko je bila \xc5\xa1ele 22., je v slalomu, ki je bila v prej\xc5\xa1nji sezoni njena najslab\xc5\xa1a disciplina, zmagala \xc5\xbee na prvi slalomski tekmi sezone. Na prizori\xc4\x8du Lake Louise, kjer ni nikoli stala na stopni\xc4\x8dkah, je v smuku slavila svojo drugo zmago v sezoni, s \xc4\x8dimer je prevzela vodstvo v skupnem se\xc5\xa1tevku. Decembra 2014 je bila izbrana za Slovensko \xc5\xa1portnico leta. _NEWLINE_Sezono je v dramati\xc4\x8dnem zaklju\xc4\x8dku zaklju\xc4\x8dila na drugem mestu skupnega se\xc5\xa1tevka. Maja 2015 je objavila, da vsaj za eno leto zapu\xc5\xa1\xc4\x8da aktivno \xc5\xa1portno pot.\n_START_SECTION_\n2015: Svetovno prvenstvo\n_START_PARAGRAPH_\nTina si je \xc5\xbee pred za\xc4\x8detkom prvenstva zadala cilj postati prva smu\xc4\x8darka z osvojenimi kolajnami v vseh disciplinah. \xc5\xbde na uvodni tekmi svetovnega prvenstva v alpskem smu\xc4\x8danju 2015 je osvojila srebrno medaljo; zlato v superveleslalomu je zgre\xc5\xa1ila za tri stotinke. S prednostjo dveh stotink sekunde je osvojila zlato medaljo v smuku in s tem dopolnila uspeh. Svoj pohod na medalje je nadaljevala z zmago v superkombinaciji (slalom+smuk). V veleslalomu in slalomu je ostala brez medalje. Na nobeni izmed tekem ni bila slab\xc5\xa1a kot osma.\n_START_SECTION_\n2017: poslovilna tekma\n_START_PARAGRAPH_\n7. januarja 2017 je na veleslalomu za Zlato lisico pred 15.000 gledalci nastopila na svoji poslovilni tekmi, na kateri ni nastopila tekmovalno. Sredi proge se je ustavila in objela \xc4\x8dlane svoje ekipe, pred ciljno \xc4\x8drto pa odpela smu\xc4\x8di kot Bojan Kri\xc5\xbeaj na svoji poslovilni tekmi. Njen nastop si v televizijskem prenosu na RTV Slovenija ogledalo 414.000 gledalcev.\n_START_SECTION_\nRed Bull Skills\n_START_PARAGRAPH_\nRed Bull Skills je tekmovanje, kjer se smu\xc4\x8darji na eni sami progi preizkusijo v vseh \xc5\xa1tirih disciplinah. Tina Maze je leta 2014 na tej tekmi dosegla tretje mesto. Leta 2015 pa je zmagala in postala prva Slovenka z zmago na tej ekshibicijski tekmi.\n_START_SECTION_\nZasebno \xc5\xbeivljenje\n_START_PARAGRAPH_\nKo ne tekmuje ali trenira v tujini, \xc5\xbeivi v \xc4\x8crni na Koro\xc5\xa1kem. Trenutno je v razmerju z vodjo svoje ekipe, Italijanom Andreo Massijem, ki je 16 let starej\xc5\xa1i od nje. Massi je doma iz Gorice, ki le\xc5\xbei na meji med Slovenijo in Italijo. Je italijanski dr\xc5\xbeavljan in teko\xc4\x8de govori italijansko, slovensko in nem\xc5\xa1ko. Z njim je leta 2017, manj kot leto dni po uradnem slovesu od nastopanja, zanosila in 7. februarja 2018 povila prvorojenko. _NEWLINE_Leta 2016 je diplomirala je na Univerzi v Mariboru in postala profesorica razrednega pouka.\n_START_SECTION_\nGlasba\n_START_PARAGRAPH_\nV osnovni \xc5\xa1oli je poleg smu\xc4\x8danja igrala \xc5\xa1e klavir. Med pripravami na sezono 2012/13 je posnela svojo prvo pesem z naslovom\xc2\xa0\xc2\xbbMy Way is My Decision\xc2\xab\xc2\xa0(Moja pot je moja odlo\xc4\x8ditev). O skoku v glasbene vode je napisala tudi blog. Novica o njeni pevski karieri je pritegnila tudi tuje medije. Avtor aran\xc5\xbemaja in produkcije je Raay, glasbo sta napisala Matja\xc5\xbe Jelen in Raay, besedilo pa sta prispevala Charlie Manson in Leon Oblak. Izdana je bila 26. oktobra, dan pred prvo tekmo sezone v S\xc3\xb6ldnu. Video je postal najhitreje rasto\xc4\x8d nov video po \xc5\xa1tevilu ogledov kateregakoli slovenskega izvajalca, saj je v zgolj treh dneh dosegel pol milijona ogledov.\n_START_SECTION_\nNagrade in priznanja\n_START_PARAGRAPH_\nLeta 2009 je prejela Bloudkovo plaketo za \xc2\xbbpomembne tekmovalne dose\xc5\xbeke v alpskem smu\xc4\x8danju\xc2\xab\xc2\xa0in medaljo za zasluge Republike Slovenije za \xc2\xbbvelike dose\xc5\xbeke na podro\xc4\x8dju \xc5\xa1porta, v alpskem smu\xc4\x8danju\xc2\xab, leto kasneje pa \xc5\xa1e Bloudkovo nagrado. Petkrat je bila izbrana za slovensko \xc5\xa1portnico leta, v letih 2005, 2010, 2011, 2013 in 2014. Leta 2013 jo je slovenski predsednik Borut Pahor odlikoval z zlatim redom za zasluge za \xc2\xbbizjemne \xc5\xa1portne dose\xc5\xbeke, uveljavljanje Slovenije na svetovnem \xc5\xa1portnem prizori\xc5\xa1\xc4\x8du ter navdih ljudem\xc2\xab._NEWLINE_Leta 2015 je slovenski biolog Matja\xc5\xbe Gregori\xc4\x8d v Ju\xc5\xbeni Afriki odkrito vrsto pajka v \xc4\x8dast Tini Maze poimenoval Caerostris tinamaze."